Օլգա Վեսյոլկինա

**Օլգա Միխայլովնա Վեսյոլկինա** (, ), Ալեքսանդրովսկի կանանց ինստիտուտի վերջին ղեկավարը (1909-1918), խորհրդային տարիներին Ուրալի պետական տեխնիկական համալսարանի օտար լեզուների ամբիոնի հիմնադիր և վարիչ։

## Վաղ տարիներ
Օլգա Վեսյոկինան ծնվել է գաղտնի խորհրդական Միխայիլ Վեսյոլկինի ընտանիքում։ Մորական կողմից եղել է Պյոտր Ստոլիպինի ազգականը (երրորդ պորտի ազգական), որի մասին նշված է նրա գրագրություններում։ Եղել է նաև Միխայիլ Լերմոնտովի ազգականը (երկրորդ պորտի ազգական)։ 1890 թվականին ավարտել է Մոսկվայի սուրբ Եկատերինայի շքանշանակիր ուսումնարանն արծաթե մեդալով։

Վեսելկինան ավարտել է նաև պրոֆեսոր Գերեի պատմական և բանասիրական դասընթացները, սովորել է Սորբոնում և մանկավարժության գծով ստաժավորում է անցել Գերմանիայի և Շվեյցարիայի համալսարաններում։

## Ծառայությունը Ռուսական կայսրությունում
1909 թվականին Օլգա Վեսելկինան դարձել է մոր իրավահաջորդը՝ որպես Ալեքսանդրովսկի կանանց ինստիտուտի ղեկավար և զբաղեցրել այդ պաշտոնը մինչև  1918 թվականին դրա լուծարումը։

Նա եղել է Կայսրուհի Մարիա Ալեքսանդրովնայի խնամակալության կույրերի Սարատովի մասնաճյուղի խորհրդի նախագահը, կույր երեխաների Սարատովի ուսումնարանի  հոգաբարձուն։

1911-1917 թվականներին Վեսելկինան եղել է Մոսկվայում գթության քույրերի «Իվերսկ» համայնքի հոգաբարձուն և հանձնաժողովի նախագահը։ Որպես գթության քույր՝ նրան հրավիրել  են Կիև, մահացու վիրավոր Պյոտր Ստոլիպինին խնամելու, որի մոտ էլ գտնվել է մինչև նրա մահը։

## Խորհրդային ժամանակաշրջան
Հոկտեմբերյան հեղափոխությունից հետո նա որոշ ժամանակ շարունակել է ապրել Մոսկվայում (Աֆանասեևսկու նրբանցքի կոմունալ բնակարանում), 1918-1920 թվականներին աշխատել է Ռումյանցևի թանգարանում ՝ որպես գրադարանի տեխնիկական բաժնի վարիչի օգնական։ ՆԷՊ-ի սկզբնական շրջանում, ՄՊՔՎ-ի կոլեգիայի որոշմամբ, նա երեք տարի աքսորվել է Սվերդլովսկ, բայց հետո կամավոր մնացել է այնտեղ ապրելու։

1929 թվականից եղել է Ուրալի արդյունաբերական ինստիտուտի հիմնական գրադարանի գլխավոր գրադարանավարը։ Տեխնիկական թարգմանիչների պատրաստման համար ստեղծել և ղեկավարել է օտար լեզուների տարածաշրջանային դասընթացներ։

1930 թվականից եղել է նույն համալսարանի՝ իր  կողմից հիմնադրված օտար լեզուների ամբիոնի վարիչը։ Մինչև իր  մահը եղել է նաև Օտար լեզուների ուսուցիչների Սվերդլովսկի տարածաշրջանային ասոցիացիայի նախագահը։

Օլգա Վեսյոկինան մահացել է  1949 թվականին։ Թաղված է Եկատերինբուրգի Միխայլովսկու գերեզմանատանը։

## Ընտանիք
* Հայրը՝ գաղտնի խորհրդական Միխայիլ Միխայլովիչ Վեսյոլկինը, ծառայել է  որպես նահանգապետ։
* Մայրը՝ Մելիտինա (Մաթիլդա) Վալերիանովնա Վեսյոլկինան  (ծննդյամբ Ստոլիպինա), համարվում է  երկրորդ զարմիկ Միխայիլ Լերմոնտովի և Պյոտր Ստոլիպինի երրորդ պորտի զարմուհին, մինչև 1909 թվականը եղել է Ալեքսանդրովսկու ազնվազարմ կանանց ինստիտուտի ղեկավարը։
* Եղբայրը՝ Միխայիլ Միխայլովիչ Վեսյոլկինը, եղել է  Նորին կայսերական մեծության շքախմբի կոնտր-ադմիրալ, 1908 թվականից՝ Նիկոլայ II- ի արքայահամհարզ, 1916-1917 թվականներին՝ Սևաստոպոլի ամրոցի պարետ։

## Հետաքրքիր փաստեր
*Երբեմն Օլգա Վեսյոլկինային ԶԼՄ-ներում անվանում էին  կայսրուհի Ալեքսանդրա Ֆեդորովնայի շքախմբի ազնվական օրիորդ։ Պատմաբաններ Ն. Բ. Նեույմինը և Օ. Ն. Պոտեմկինան պարզել էին, որ Օլգա Վեսյոլկինան ազնվական օրիորդ չի եղել։
* Ըստ լեգենդի, Վեսյոլկինան Սվերդլովսկում գերմաներեն է դասավանդել խորհրդային հետախուզության հայտնի սպա Նիկոլայ Կուզնեցովին։ Այս լեգենդի արժանահավատությունը կասկածի տակ է դրվել մի շարք հետազոտողների կողմից։
* Անվանի նկարիչ Մ. Վ. Նեստերովը  մտադրվել էր 1931 թվականին նկարել Օ. Մ. Վեսյոլկինայի դիմանկարը, երբ վերջինս հանգստանում էր Մուրանովոյում, Ֆեոդոր Տյուտչևի թանգարան-դաստակերտում։ Սակայն ոչինչ չհաջողվեց անել, որի պատճառների մասին Նեստերովը գրել է իր ընկերոջը` Ս.  Դուրիլինին ուղղված նամակում։

* Վեսյոլկինայի մասին հիշատակվում է Մ. Զելիկինի «Մշտադալար կյանքի պատմություն» հուշապատումների գրքում (բազմաթիվ  կենսագրական աղավաղումներով)։

## Պարգևներ
* Աշխատանքային կարմիր դրոշի շքանշան (1944) - «... Ժողովրդական տնտեսության համար մասնագետների վերապատրաստման գործում ունեցած նշանակալի ավանդի համար»։
* «1941-1945 թվականների Հայրենական մեծ պատերազմում անձնվեր աշխատանքի համար» մեդալ։

## Մատենագիտություն
* *Весёлкина О. М.* Как изучать иностранные языки в техническом вузе. - М.: Сов. наука, 1945. - 32 стр. - , тираж: 3000 экз.
* *Весёлкина О. М.* Техника перевода с немецкого языка на русский (Правила порядка перевода слов в немецком предложении при помощи нумерации). Свердловск - Москва: ОНТИ-НКТП-СССР, 1935. - 26 с.

## Ծանոթագրություններ

## Արտաքին հղումներ
* УГТУ-УПИ. Физико-технический Факультет. Кафедра иностранных языков. История кафедры
* Награды Фрейлины Российского императорского двора и автограф Сталина

Կատեգորիա:Ռուս մանկավարժներ
Կատեգորիա:Աշխատանքային կարմիր դրոշի շքանշանի ասպետներ